Gedagte vir die dag: 'n Geknakte riet | Maroela Media
Gedagte vir die dag: ‘n Geknakte riet
Skrifgedeelte: “’n Riet wat geknak is, sal Hy nie afbreek nie” (Matt. 12:20).
Nadat Jesus weer eens ŉ paar siekes gesond gemaak het, herinner sy optrede Matteus aan die profetiese woorde van Jesaja 42:3 wat heenwys na die deernis van die Dienaar van die Here, sy Geliefde, die Gesalfde. Toe Jesus siek mense en dié met smart en pyn gesond gemaak het, was dit vir Matteus ŉ vervulling van hierdie profesie: “ŉ Riet wat geknak is, sal Hy nie afbreek nie.”
Jesus is die groot Heelmaker, nie een wat breek nie. Hy is die Bemoediger, nie een wat ontmoedig nie. Hy is die Een wat genade en hoop bring vir die ellendigste mens en vir diegene wat geen hoop meer het nie. Hy is die Een wat gevul is met teerheid vir die swakke, kindertjies, die gebrokenes en vermoeides.
ŉ Geknakte riet – wat beteken so ŉ riet tog? Wie sal enige deernis vir ’n geknakte riet hê? Hierdie uitdrukking beklemtoon egter juis die omgee en teerheid van Christus. Sy teerheid doen geen afbreek aan sy mag en krag nie. Teerheid is geen teken van swakheid nie – dit is iets wat ons almal, en veral mans, gerus kan onthou.
Miskien is dit vir jou moeilik om God en teerheid bymekaar uit te bring. Daar is so baie van ons wat ŉ verkeerde, ŉ skewe beeld van God het. Sommige sien Hom as ŉ hartelose toesighouer met ŉ sweep in die hand en wat net soek na ŉ geleentheid om ŉ hou in te kry. Nee, hierdie woorde in Matteus openbaar iets van die hart en wese van God. ŉ Riet is in die Bybel dikwels ŉ simbool van swakheid en daarom ŉ beeld van die mens – ons wat so kwesbaar en broos is. Vir my en jou wat so bewend en swak is en soms in die stormwinde van die lewe geknak word, is daar by Hom genade.
Gebed: Dankie Here, dat U my in my gebrokenheid en swakheid nie verwerp nie. Amen.
Outeur: Isak Burger : President van AGS van SA
Gedagte vir die dag: “Kom na My toe”